
REZUMAT 


Studiul prezintă câteva idei deduse din cercetarea unor pagini de corespondenţă aflate în 
arhiva MNGE din Bucureşti — scrisori, telegrame trimise maestrului de către trei expeditori 
(doi oameni de știință și un muzician): Grigore Eugeniu Neculcea (1876-1954, politician, 
fizician, matematician), Constantin Motăș (1891-1981, zoolog, biolog) și Fernand Halphen 
(1872-1917, compozitor). Toate constituie prilejul unor disertaţii ce aduc în prim plan atât 
detalii despre biografia muzicianului, cât și informaţii despre personalităţile care figurează în 
lista celor cu care coresponda. Oameni de știință, savanţi ori muzicieni, toți au apreciat 
calitățile umane și profesionale ale lui George Enescu, mărturisindu-și admiraţia în mesaje de 
felicitare, scrisori amicale ori oficiale. Păstrate de compozitor și apoi de muzeul care astăzi îi 
poartă numele, cercetarea acestor pagini de corespondenţă confirmă fapte știute sau 
dezvăluie altele mai puţin cunoscute despre George Enescu. 

Cuvinte cheie: George Enescu, Eugeniu Grigore Neculcea, Constantin Motăş, Fernand 
Halphen, corespondență 


Arhivele sunt adevărate comori. Uneori, ele dezvăluie lucruri uitate, învie 
amintiri, confirmă sau infirmă fapte. Un simplu document capătă, astfel, o valoare 
inestimabilă. Arhiva Muzeului Naţional „George Enescu” (MNGE) conţine un 
patrimoniu valoros, alcătuit, printre altele, din documente de tipul manuscriselor 
muzicale, programelor de concert, afișelor, diplomelor, fotografiilor, telegramelor, 

cărţilor poştale, scrisorilor etc., multe dintre ele expertizate și incluse deja în lista 
bunurilor culturale — categoriile tezaur şi fond. Majoritatea se referă, cum e și firesc, 
la viaţa sau activitatea lui George Enescu și constituie subiect al unor apariţii 
editoriale inedite şi expoziții tematice ale muzeului. 

Cercetând corespondenţa trimisă muzicianului prin prisma documentelor 
păstrate în arhiva instituției, am constatat importanţa secundarului, a informaţiilor 
adiacente strecurate maestrului de expeditori printre formulele standard de salut 
specifice epocii, elogii mai mult sau mai puţin personalizate, rugăminți, invitații 
ş. a. m. d. Astfel, aducem în prim-plan câteva dintre acestea, mai exact — pagini de 
corespondenţă (scrisori şi telegrame) adresate lui George Enescu ce reconstituie 
frânturi din biografia muzicianului, confirmând lucruri ştiute deja sau aruncând o 
rază de lumină asupra altora, mai puţin cunoscute. 


George Enescu și Eugeniu Grigore Neculcea 

De-a lungul timpului, destinele acestor 
doi oameni de cultură s-au intersectat; primul 
— muzician notoriu, al doilea — Doctor în ştiinţe 
fizico-matematice la Sorbona, Profesor la 
Universitatea din lași, care a activat în 
Ministerul Finanţelor, fiind, printre altele, 
ministru plenipotenţiar al României și cadru 
diplomatic al Statului Român, numit, după 
Primul Război Mondial, membru al delegaţiei 
României la Conferinţa de Pace de la Paris!. 
Graţie faptului că întâlnirile lor au fost 
consemnate într-un document semnat, datat 
dar şi păstrat, ne putem bucura acum de 
atmosfera specială evocată, care îl aduce în 
prim-plan pe George Enescu. 


Figura 1. Fotografie 
Eugeniu Grigore Neculcea 


su 


1 Cf. Marcela Sălăgean, „Chestiunea reparațiilor. Ce s-a făcut. Ce ar fi trebuit să se mai facă”, publicat 
online, https://ziarulfaclia.ro/a_1/chestiunea-reparatiilor-ce-s-a-facut-ce-ar-fi-trebui-sa-se-mai-faca/, 
accesat în 2.08.2020. 

Eugeniu Grigore Neculcea (1876- 
1954) conturează prin prisma cuvintelor 


io, d Ltd 7 pă așternute pe hârtie în anul 1931 întâmplări de 
f aa ————— demult, experienţe trăite alături de George 
$ e, Enescu de-a lungul vieţii lor, filtrate, desigur, 
=r o PI a de amintirile subiective ale destinatarului. 
3 Muzicianul, afirmat şi consacrat ca 
/ apese par bjarney Ya 4 i 
Mea saca eE my A personalitate a vieții muzicale românești și 
t Cn perj iantaine ne Curs internaționale, împlinea în anul 1931 o 
7} > aoha arhit a . i i Pe . 
E ED 5 jumătate de veac. Cu acest prilej, primea 
S Afla Mani Hiasi ad fe ma mesaje de felicitare având ca expeditori 
jicir sr vsaig indes Ma IORA ceea 


diferiți reprezentanți ai artelor şi culturii 


bis gatid gpii Cpt arar , | 
pila paries, A europene, cum este cazul lui Eugeniu Gr. 
AE aAa A gr Neculcea. Din scrisoarea sa aflăm fapte 


Figura 2. Scrisoare. Eugeniu Neculcea 


către George Enescu, p. 1 
(Arhiva MNGE) 


diverse: că l-a întâlnit pe George Enescu la 
Slănic, apoi că părinţii lor se cunoşteau și, în 
cele din urmă, auzindu-l pe micul muzician 
cântând la vioară în casa părinților săi, şi-a 
dorit și el să studieze acest instrument. Știm 
că în 1888, Enescu a fost înscris ca elev la 
Conservatorul din Viena, iar un an mai 


târziu, întors în ţară în vacanţă, a mers cu părinții la Slănic, unde a cântat pentru 
prima dată ca violonist, în public. Este, deci, posibil ca cei doi să se fi cunoscut cu 


acel prilej. Din mărturisirile 


proprii, Neculcea a fost impresionat de frumuseţea 


interpretării micului Enescu, motiv pentru care, 
probabil, părinţii săi au apelat tot la profesorul Eduard 
Caudella pentru a-i îndrepta micului Neculcea primii 
pași în studiul viorii, aşa cum făcuseră cu puţin timp în 
urmă Costache și Maria Enescu. 

Prietenia celor doi tineri s-a păstrat peste timp, 
după cum reiese din aceleași amintiri, situându-i pe 
amândoi la Paris. Autorul scrisorii evocă recitalurile lui 
George Enescu la care era aproape mereu prezent, 
precum și un eveniment deosebit ce a avut loc în 
Str. Bruxelles nr. 14 (reşedinţa muzicianului începând 
cu anul 1904). Aici, el ar fi interpretat, în fața lui 
Montoriol-Tarres, Sonata pentru pian şi vioară în la major 
de Cesar Franck. 

Menţionăm că Enrique Juan Montoriol-Tarres 
(1876-1951) a fost un pianist spaniol, apropiat al 
Granados (1867-1916), 


compozitorului Enrique 


Figura 3. Enrique Montoriol- 
Tarres (Desen, ca. 1900-1906 
© Hermenegildo Anglada i 

Camarasa) 

dedicatarul unor partituri precum FI! Pelele din Suita pentru pian intitulată Goyescas. 
Stabilit la Paris, el a făcut cunoscute creaţiile lui Granados publicului din capitala 
Franţei, semnând inclusiv un articol despre compozitorul spaniol, publicat în revista 
pariziană La Revue Musicale în ianuarie 1913. 

Așadar, iată un 
moment inedit din biografia 
lui George Enescu, strecurat 
printre amintirile unui 
compatriot, nedatat, dar 
situat, cel mai probabil în 
jurul anilor 1913-1914, când 
pianistul spaniol ar fi făcut 
posibil un concert dedicat în 
întregime creației lui 
Granados (la 4 aprilie 1914), Figura 4. George Enescu, violonist (Arhiva MNGE) 
organizat de către Société 
Musicale Indépendante din 
Paris cu ajutorul criticului francez Emille Vuillermoz. E important de subliniat că 
atât fondatorii societății — Gabriel Fauré, Maurice Ravel, Charles Koechlin, Florent 
Schmitt —, cât și criticul amintit mai sus, au fost profesori și colegi de școală ai lui 
George Enescu. Revenind la Sonata lui C. Frank interpretată în prezenţa pianistului 
Montoriol-Iarres, aceasta a fost compusă în 1886 drept cadou de nuntă pentru 
violonistul Eugene Ysaje şi a figurat ca piesă de rezistență în repertoriul lui George 
Enescu. Din câte cunoaştem, el o cânta în salonul Principesei Bibescu de la Paris mult 
înainte de întâlnirea evocată, dar primele recitaluri oficiale care consemnează 
interpretarea ei sunt cele susținute la Paris, alături de pianistul Paul Goldschmidt 
(15 și 19 aprilie 1913) şi la Bilbao — Spania, cu Maurice Dumesnil la pian (12 ianuarie 
1914)2 


O altă amintire notată în scrisoare este legată de concertele din vremea 
Marelui Război, când Neculcea şi Enescu s-au revăzut la Bucureşti şi laşi, „în casa 
mea din Str. Carol unde reprezentanţii misiunii militare franceze veneau să vă 
admire, cu Marioara Ventura, Barozzi...” (Neculcea). Concertele susținute de 
George Enescu în compania muzicienilor români în perioada cruntă a Primului 
Război Mondial sunt binecunoscute, şi iată, considerate memorabile de unul dintre 
însuși martorii lor. 

Nu în ultimul rând, este evidenţiată mărturia admiraţiei și atenţiei 
manifestate de Casa Regală a României față de George Enescu, cu care, de altfel, 
autorul îşi începe scrisoarea. Articolul Reginei Maria despre împlinirea celor „50 de 
primăveri” ale muzicianului român fusese citit de Eugeniu Neculcea, prilej cu care 


2 Cf. Mircea Voicana, în George Enescu, Editura Muzicală a SCR, București, 1964, pp. 168, 170. 

a considerat și el oportun să-i trimită acestuia „câteva mici amintiri comune despre 
tinerețea noastră”... (Neculcea). 

Ne bucurăm că a avut această iniţiativă, căci ea constituie pe de-o parte, 
o nouă dovadă a legăturii dintre doi oameni de cultură importanţi, iar pe de altă 
parte, un motiv de a cerceta mai îndeaproape anumite aspecte din viaţa 
muzicianului. Datată „Paris, 22 octombrie”, scrisoarea de felicitare a fost scrisă acum 
90 de ani, în limba franceză, evocând „o prietenie care, în cazul meu, este dublată de 


o admiraţie nețărmuită [sic]”(Neculcea). 
Enescu-Motăș 


Cei 65 de ani împliniţi în anul 1946 de către 
George Enescu au suscitat numeroase mesaje de 
felicitare, majoritatea trimise prin telegraf de la 
expeditori diverşi, apropiaţi, cunoştinţe îndepărtate, 
foşti elevi sau colaboratori, politicieni, reprezentanți ai 
unor asociaţii muzicale, personalități din ţară și din 
străinătate. Printre aceştia s-a numărat și Constantin 
Motăş, Doctor în ştiinţe biologice, profesor universitar, 
sistematician și taxonomist de prestigiu internațional, 
considerat fondatorul freatobiologiei.? 

Născut la 8 iulie 1891 la Vaslui, a fost unul dintre 


cei care îl salutau pe muzician cu prilejul aniversării 
sale din 19 august 1946, adresându-i următoarele urări 
prin intermediul unei telegrame, la Sinaia: „Mulţi și 


Figura 5. Constantin Motăş 


rodnici ani pentru gloria nepieritoare a muzicii românești. Familia şi profesorul 
Motăş”. 


3 S. Cărăușu, D. Cărăușşu și V. Ghenciu, „Scrieri asupra vieţii și operei profesorului Constantin Motaș”, 
în Studii şi comunicări, Muzeul de Ştiinţele Naturii, Bacău, 1976, pp. 207-223. Accesibil online la 
http://www.studiisicomunicaribacau.ro/pdfs/09-1976- 
1/21.%20Carausu%20S.%2C%20Carausu%20D.9%2C%20Ghenciu%20V.%20- 
Y20Scrieri%20asupra%20vietii%20si%20operei%20profesorului“20ConstantinY20Motas.pdf, accesat la 
2.08.2020. 

Figura 6. Telegramă trimisă de C. Motăș și familia lui George Enescu, 
19 aug. 1946 (Arhiva MNGE) 


Aflăm, deci, că în anturajul lui George Enescu se afla şi un savant român cu 
studii complexe în România și Franţa, care obținea o diplomă de licenţă la Institutul 
de Piscicultură şi Hidrobiologie de la Grenoble în 1926 şi doctoratul în Ştiinţe 
biologice la Universitatea din același oraș, doi ani mai târziu. Reîntors în ţară în anul 
1937, Constantin Motăş devenea profesor titular la Facultatea de Ştiinţe a 
Universităţii din lași, apoi la Facultatea de Științe a Universităţii din București, 
ocupând ulterior diverse alte funcții de conducere în cadrul Muzeului de Ştiinţe ale 
Naturii din lași, al Staţiunii Zoologice Marine de la Agigea-Constanţa, al Staţiunii 
Zoologice de la Sinaia şi al Muzeului de Istorie Naturală „Grigore Antipa” din 
București. După ani grei de închisoare (1949-1956) — dictați pe nedrept de 
conducerea politică a vremii, Constantin Motăş a fost reabilitat, fiind numit director 
al Institutului de Speologie „Emil Racoviţă” din Bucureşti. În anul 1948 i s-a atribuit 
calitatea de membru titular al Academiei Române;, iar până la stingerea sa din viaţă 
(ianuarie 1980, Bucureşti) şi-a prezentat cercetările în cadrul a numeroase societăți 
ştiinţifice internaţionale şi naţionale de hidrobiologie, limnologie, freatobiologie, 
speologie, ecologie etc. 


4 Cf. https://familiamotas.ro/academician-motas/, accesat în 2.08.2020. 

5 Cf. https://acad.ro/bdar/armembri Lit.php?vidT=M, accesat în 2.08.2020. 

Punctul comun al celor două personalități 
ale culturii și științei româneşti, Enescu —- Motăș, 
pare să fi fost Sinaia. Vila „Luminiş” -— casa 
construită de muzician la poalele Carpaţilor — este 
totodată locul unde se păstrează o lucrare de artă 
plastică semnată Constantin Motăş și datată 1944. 
Amator pasionat de pictură, el a realizat portretul 
compozitorului, care poate fi şi azi admirat pe unul 
dintre pereţii sufrageriei vilei acestuia. Este o 
compoziție expresivă, în cărbune, ce îl 
imortalizează pe George Enescu la vârsta de 63 de 
ani. Activând ca director al Staţiunii Zoologice de 
la Sinaia începând cu anul 1940, se presupune că L S 
C. Motăș ar fi fost musafirul lui George Enescu la Figura 7. Portret în cărbune 


Vila „Luminiș” în acest răstimp, lăsându-i ca semnat C. Motăș, 1944 
(Arhiva MNGE) 


amintire un portret finalizat cu doi ani înainte de 
plecarea definitivă din țară a maestrului. 

În lipsa altor mărturii, un portret din 1944 și o telegramă din anul 1946 — 
ambele bunuri culturale din patrimoniul MNGE - atestă amiciţia a doi academicieni 
importanţi, Enescu-Motăş, leagă numele lor de orașul Sinaia, creând totodată o 
punte de legătură între reprezentanţii muzicii și ştiinţei românești. 


Fernand Halphen către George Enescu 


Există în Arhiva MNGE două scrisori semnate de acesta, ambele adresate 
muzicianului român. Știm că George Enescu a fost coleg cu F. Halphen în timpul 
celor patru ani petrecuți la Conservatorul din Paris (1895-1899). Compozitor francez 
născut în anul 1872, devenit prieten al lui George Enescu în ciuda diferenţei de 
vârstă, Fernand Halphen a rămas expeditorul unor scurte epistole din care astăzi 
putem afla direct nu doar sentimentele de camaraderie care îi legau pe cei doi, ci 
chiar și câteva informaţii adiacente interesante. 

Figura 8. Fernand Halphen, scrisoare, 23 mai 1897 (Arhiva MNGE) 


Este cazul întâlnirii tânărului muzician român cu Gustave Lyon (1857-1936), 
directorul fabricii de instrumente Pleyel din Paris, acustician și constructor de 
instrumente renumit. Probabil, ca intermediar al uneia dintre aceste întrevederi, 
Fernand Halphen îi scria lui George Enescu la 23 mai 1897: „Dragul meu prieten, 
nimic nu-mi putea face o mai mare plăcere decât povestea întâlnirii tale. Eram 
convins că vei stârni interesul domnului Lyon. I-am scris să-i mulțumesc”. Interesul 
a fost, probabil, reciproc, dacă ne gândim că, ulterior, George Enescu i-a dedicat lui 
Gustave Lyon Allegro de concert pentru harpă cromatică, lucrare compusă în anul 1904 
ca piesă de concurs pentru Conservatorul din Paris şi că muzicianul a avut în posesie 
un pian marca Pleyel — acum obiect de patrimoniu expus la MNGE din București. 

Cinci ani mai târziu, în 1909, Fernand îi trimitea lui George Enescu o invitație 
la prânz, pusă pe note: 


Figura 9. Fernand Halphen, scrisoare, 17 februarie 1909 (Arhiva MNGE) 


O glumă între doi prieteni muzicieni, păstrată cu drag de destinatarul ei. 
În ciuda agendelor încărcate din acea perioadă, a vieţii concertistice aglomerate a lui 

George Enescu, ambii compozitori au păstrat legătura, după cum se observă în 
câteva din situaţiile consemnate în articolele de presă ale anului 19106: 
George Enescu -— în calitate de violonist, acompaniat la pian de colegul său, au 
interpretat în data de 1 aprilie, în cadrul unui matineu privat organizat de dna Willy 
Blumenthal, Sonata lui Fernand Halphen pentru vioară și pian. Ca revanşă, Octetul 
enescian a beneficiat de o prezentare datorată Cvartetelor Geloso şi Chailley chiar în 
salonul parizian al soților Halphen, la data de 8 mai. 


Figura 10. Fernand Halphen dirijând o fanfară militară, 
în timpul Primului Război Mondial, fotografie, @BnFGallica 


Deși cu nouă ani mai în vârstă, provenind dintr-o familie cu situaţie 
materială semnificativă (motiv pentru care Muzeul Orsay din Paris păstrează şi azi 
un portret al micului Fernand comandat de părinţi pictorului Auguste Renoir, 
în 1880), cei doi muzicieni au avut ca puncte comune aceiași profesori şi colegi la 
Conservatorul din Paris, dar mai ales pasiunea pentru muzică, reliefată inclusiv în 
timpuri tragice. Asemeni lui George Enescu, Fernand Halphen a încercat să atenueze 
impactul vieţii pe front din timpul Primului Război Mondial apelând la muzicieni 
amatori pe care i-a organizat într-o orchestră cu care a concertat în perioada 
1914-1917 în Franţa. 

Pusă în slujba patriei, viaţa lui Fernand Halphen s-a curmat brusc, la doar 
45 de ani, în 1917.7 Şi din acest motiv, documentele din arhiva MNGE care păstrează 
dovezile prieteniei dintre cei doi muzicieni ne par și mai valoroase, meritând a fi 
aduse în atenţia publicului larg. 


6 Florinela Popa şi Camelia Anca Sârbu, Articole de presă despre George Enescu. Documente din arhiva 
MNGE, vol. II, Editura Muzicală, București, 2009. 
7 Cf. Fernand Halphen, „killed in action”, vizualizat online, https://wvww.rnem.ac.uk/paris-manchester- 
1918/musicians-front-musicians-home-front/fernand-halphen/, accesat în 2.08.2020. 

În concluzie, dorim să subliniem faptul că, prin intermediul acestor pagini 
de corespondenţă din arhiva instituţiei, reuşim chiar și astăzi să reliefăm aspecte mai 
puţin cunoscute din viaţa muzicianului. Astfel, imaginea omului prinde un contur 
mai nuanţat, schițat direct de oamenii care i-au fost pentru un timp alături. Cei trei 
semnatari ai misivelor amintite anterior s-au impus drept personalități de marcă în 
domeniile lor de activitate, iar mărturiile acestora sunt elocvente pentru noi. 
Ele constituie dovada anturajului muzicianului, a faptului că acesta era apreciat nu 
doar de colegii de breaslă, ci şi de savanţi, politicieni, oameni de știință reputați. 
Cu toţii au sesizat calitățile umane și profesionale ale lui George Enescu, 
evidenţiindu-le în mesajele păstrate până azi. 

Oricât de sumare ar părea, indiciile conţinute de paginile de corespondenţă 
cercetate sunt semnificative, reprezentând un posibil fundament pentru alte 
disertații cu caracter sincretic. Astfel, ies la iveală atât expeditori uitaţi de trecerea 
timpului — nume din diverse zone ale culturii sau ştiinţei româneşti ori universale, 
cât şi fapte mai puțin cunoscute din biografia destinatarului. Acestea, precum și 
multe alte detalii rezultate din activitatea de cercetare a corespondenţei maestrului, 
contribuie la menţinerea unui interes viu în contemporaneitate pentru viaţa și 
activitatea lui George Enescu, aducându-l mai aproape melomanilor şi specialiștilor 
din zilele noastre. 

